Predkladacia správa

	Materiál Zhodnotenie účinnosti systému na ochranu spotrebiteľa v Slovenskej republike z pohľadu kapitoly č. 23 – ochrana spotrebiteľov a zdravia a Zásady spotrebiteľskej politiky do roku 2003 predkladaný ako iniciatívny vychádza z potreby aktualizovať spotrebiteľskú politiku v nadväznosti na dosiahnuté výsledky  a formuluje prioritné ciele vo vzťahu k prístupovému procesu a aproximácii práva v tejto oblasti. 

Predkladaný materiál sa zameriava na hodnotenie predchádzajúceho obdobia, v ktorom sa spotrebiteľská politika zameriavala predovšetkým na aktivity súvisiace s implementáciou spotrebiteľskej legislatívy v súlade s Národným programom pre prijatie acquis communautaire a budovanie inštitucionálneho zabezpečenia systému na ochranu spotrebiteľa a zároveň formuluje prioritné úlohy spotrebiteľskej politiky do roku 2003 v nadväznosti na dosiahnuté výsledky.

	Zhodnotenie účinnosti systému na ochranu spotrebiteľa v SR z pohľadu kapitoly č. 23 – ochrana spotrebiteľov a zdravia rozoberá súčasný stav v aproximácii spotrebiteľského práva a inštitucionálny systém ochrany spotrebiteľa v SR. 
V Slovenskej republike bola problematika  spotrebiteľskej politiky rozpracovaná v dvoch zásadných na seba nadväzujúcich  materiáloch:
-	Systém ochrany spotrebiteľa v SR schválený uznesením vlády SR č. 455/1993 
-	Zásady spotrebiteľskej politiky SR schválené uznesením vlády SR č. 116/1995. 
Tieto uznesenia vlády SR určili trend a boli východiskom pre priblíženie spotrebiteľskej politiky u  nás k spotrebiteľskej politike členských krajín EÚ. Podpísaním Asociačnej dohody o pristúpení v roku 1995 Slovenská republika v oblasti ochrany spotrebiteľa začala plniť základné úlohy vyplývajúce z prístupového procesu tak, ako boli formulované v Bielej knihe a v Národnom programe pre prijatie acquis communautaire. Výsledkom celého procesu bolo predbežné uzavretie negociačnej kapitoly č. 23 – ochrana spotrebiteľov a zdravia v októbri 2000.

Vo vzťahu k dosiahnutým výsledkom  v časti Zásady spotrebiteľskej politiky do roku 2003 aktualizuje zameranie spotrebiteľskej politiky a formuluje prioritné ciele tak v oblasti harmonizácie legislatívy, ako aj v oblasti jej uplatňovania. Východiskom zásad spotrebiteľskej politiky do roku 2003 zostávajú základné práva spotrebiteľa tak, ako sú formulované v medzinárodných dokumentoch, predovšetkým dokumentoch Európskej únie, s cieľom dosiahnuť nielen harmonizáciu spotrebiteľského  práva, ale aj jeho dôslednú aplikáciu s ohľadom na záujmy spotrebiteľa. Harmonizáciou a práva a jeho efektívnym uplatňovaním sa priblíži stupeň ochrany spotrebiteľa v SR štandardnej úrovni krajín Európskej únie.  

	Materiál bol predmetom medzirezortného pripomienkového konania, pripomienkového konania spotrebiteľských organizácií,  členov Rady pre spotrebiteľskú politiku a členov negociačnej skupiny č. 23 – ochrana spotrebiteľov a zdravia. Účastníkmi medzirezortného pripomienkového konania boli ústredné orgány štátnej správy, Slovenská obchodná inšpekcia ako hlavný orgán trhového dozoru nad ochranou spotrebiteľa, ako aj podnikateľské zväzy a asociácie (Asociácia zamestnávateľských zväzov a združení SR, Slovenská obchodná a priemyselná komora, Slovenská živnostenská komora) a Združenie miest a obcí Slovenska.	Vyhodnotenie celého pripomienkového konania je uvedené v prílohách, pričom mimoriadna pozornosť bola venovaná pripomienkam nevládnych spotrebiteľských organizácií.